Geskende wit leeu se kop, pote teruggekryArgieffoto: popista.com WAARSKUWING: Die foto onderaan die berig is uiters grafies van aard en kan kinders en sensitiewe lesers ontstel. ŉ Verdagte is in hegtenis geneem nadat die geskende karkas van ŉ witleeuwyfie Dinsdag op ŉ wildsplaas in die Alldays-omgewing gevind is. Maroela Media het vroeër berig die leeu, waarvan die pote en kop verwyder was, is saam met twee ander leeus vergiftig voordat sy doodgemaak is. Iets het die verdagtes glo onderbreek, want hulle het begin om die vel te verwyder, maar was nie suksesvol nie en die ander twee leeus is nie gestroop nie. Die ander twee leeus kon weens die gif nie loop nie en moes behandeling van ŉ veearts ontvang. Brig. Motlafela Mojapelo, polisiewoordvoerder, het Woensdag gesê ŉ 31-jarige man is in verband met die voorval in hegtenis geneem en die polisie het die leeu se pote en kop teruggevind. Die verdagte moet binnekort in die hof verskyn. Die polisie is op die spoor van die drie verdagtes en meer in inhegtenisnemings word verwag. Maroela Media het vroeër berig drie leeus is verlede week op ŉ plaas suid van Polokwane in Limpopo doodgemaak en hul koppe en pote is verwyder. Dit is soortgelyk aan die sake wat vroeër ook in Tzaneen, Mara en Hoedspruit aangemeld is. Die vlaag leeuslagtings in die provinsie hou moontlik verband met die plaaslike moetie-mark, wat dit onder meer verkoop. Prof. Ray Jansen, medeprofessor in ekologie aan die Tshwane Universiteit van Tegnologie (TUT) en navorser by die Nasionale Dieretuin, het vroeër aan Maroela Media gesê hy is byna seker ŉ sindikaat is vir die voorvalle verantwoordelik. “Groot katte word as baie kragtige moetie beskou en word al lank algemeen gebruik in tradisionele medisyne wat tradisionele genesers, sangomas en oudstes in landelike stamme in Suid-Afrika, Zimbabwe en Mosambiek voorberei,” het Jansen gesê. Volgens Jansen glo gebruikers die moetie maak hulle magtiger as ander mense. Hulle dra die leeus se tande, skedel, kloue, pote, stukke van die skedel en velle. “Die gebruikers glo dit maak hulle magtiger en dat dit bose geeste afweer. Hulle is oortuig daarvan dat hulle onkeerbaar is – onkeerbaar vir die polisie of enige elektriese heining of wapens.” Hy meen daarom wend van die gebruikers die “bemagtiging” aan vir misdade, soos onder andere plaasaanvalle of renosterstropery. WAARSKUWING: Die volgende foto is uiters grafies van aard en kan kinders en sensitiewe lesers ontstel.